钦定古今图书集成/明伦汇编/官常典/第719卷 > 王雄诞
## 钦定古今图书集成/明伦汇编/官常典/第719卷 > 王雄诞

按《唐书杜伏威传》：“雄诞，曹州济阴人。少强果，膂力绝
人。伏威之起，用其计，战多克，署骠骑将军。初，伏威渡
淮，与李子通合，后子通惮其才，袭之。伏威被创堕马，
雄诞负逃葭泽中，裒啸散亡。又为隋将来整所窘，众
复溃。别将西门君仪妻王，勇决而力，负伏威走。雄诞
总麾下壮士十馀人从之，追兵至，雄诞还拒，数被创”，
气弥厉，伏威遂脱。阚棱年长于雄诞，故军中号棱大
将军、雄诞小将军。后伏威令辅公祏击子通，以雄诞、
棱为副。战溧水，子通败，公祏乘胜追之，反为所挤，士
皆走壁。雄诞曰：“子通狃于胜，无营垒，今急击之，必克。”
公祏不从。雄诞独提私卒数百，衔枚夜往，乘风火之，
子通大败，走渡太湖。武德四年，与子通战苏州，却之。
子通以精兵保独松岭，雄诞遣将陈当率千兵出不
意，乘高蔽崦，张疑帜，夜缚炬于树，遍山泽。子通惧，烧
营遁，保馀杭，雄诞追禽之。歙守汪华在郡称王且十
年，雄诞还师攻之，华以劲甲出新安洞拒战。雄诞伏
兵山谷，以弱卒数千斗，辄走壁。华来攻，壁中奋殊死，
不可下，会暮还，雄诞伏兵已据洞口，不得归，遽面缚
降。苏贼闻人遂安据昆山，无所属，伏威使讨之，雄诞
以邑险而完，攻之引日，遂单骑造垒门，陈国威灵，因
闻晓祸福，遂安即降。以前后功授歙州总管，封宜春
郡公。伏威入朝，以兵属雄诞，辅公祏将反，患其异己，
纵反间，阳言得伏威教，责雄诞贰。雄诞素质直，信之，
乃归，卧疾。公祏夺其兵，遣西门君仪谕计，雄诞始悔。
寤曰：“天下方靖，王在京师，当谨守藩，奈何为族夷事？”
雄诞虽死，谊不从。公祏遂缢之。雄诞爱人，善抚士，能
致下死力，每破城邑，整众山立，无丝毫犯。死之日，江
南士庶为流涕。高祖嘉其节，以子世果袭宜春郡封。
太宗立，优诏赠左骁卫大将军、越州都督，谥曰忠。世
果，垂拱初，至广州都督、安西大都护。